b'\n_START_ARTICLE_\nAnadolu Hisar\xc4\xb1\n_START_SECTION_\nZgodovina\n_START_PARAGRAPH_\nAnatolska trdnjava je bila zgrajena v letih 1393 in 1394 po naro\xc4\x8dilu sultana Bajazida I. kot del njegovih priprav za obleganje bizantinske prestolnice Konstantinopel. _NEWLINE_Trdnjava je zgajena na povr\xc5\xa1ini 7.000 m\xc2\xb2 na najo\xc5\xbejem delu Bosporja, kjer je \xc5\xa1irok komaj 660 m.  Ju\xc5\xbeno od trdnjave je potok G\xc3\xb6ksu (starogr\xc5\xa1ki Aret\xc3\xb2s). Na tem mestu so bile pred gradnjo trdnjave ru\xc5\xa1evine rimskega templja, posve\xc4\x8denega bogu Uranu. Zgrajena je bila predvsem kot opazovalnica. Sredi nje je 25 m visok kvadraten stolp, okoli njega pa nepravilno peterokotno obzidje z opazovalnimi stolpi na vogalih. _NEWLINE_Pomorska blokada Konstantinopla se je na Bajazidov ukaz za\xc4\x8dela leta 1395. Blokado sta prekinila nikopoljski kri\xc5\xbearski pohod leta 1396 in za njim bitka pri Ankari leta 1402. Slednji je sledila enajstletna dinasti\xc4\x8dna vojna, ki se je kon\xc4\x8dala s prihodom Mehmeda I. na osmanski prestol. Njegov vnuk Mehmed II. je Anatolsko trdnjavo utrdil z dodatnim 2 m debelim obzidjem s tremi opazovanimi stolpi. Znotraj tega obzidja je zgradil mo\xc5\xa1ejo, skladi\xc5\xa1\xc4\x8da in stanovanjske zgradbe. Kot del na\xc4\x8drtov za osvojitev Konstantinopla je na nasprotni obali Bosporja zgradil sestrsko trdnjavo Rumeli Hisar\xc4\xb1. Trdnjavi sta leta med obleganjem Konstantinopla leta 1453 delovali kot tandem in nadzirali ves pomorski promet skozi Bospor, s \xc4\x8dimer sta pripomogli k osvojitvi bizantinske prestolnice. _NEWLINE_Po osmanski zasedbi Konstantinopla je Anadolu Hisar\xc4\xb1 slu\xc5\xbeila kot carinarnica in voja\xc5\xa1ki zapor in po nekaj stoletjih za\xc4\x8dela propadati._NEWLINE_Po ukinitvi Osmanskega cesarstva leta 1923 so nove tur\xc5\xa1ke oblasti in novoustanovljeno Ministrstvo za kulturo posku\xc5\xa1ale in leta 1991-1993 kon\xc4\x8dno uspele obnoviti trdnjavo. Za javnost je odprt samo prostor med zunanjim in notranjim obzidjem.'